35 साल से अधिक समय तक सरकारी भूमि पर बनी अवैध दुकानों पर चली जेसीबी
पुष्कररोड स्थित नागफणी तिराहा पर करीब 35 साल से सरकारी भूमि पर कब्जा कर बनी अवैध दुकानों पर बुधवार को नगर निगम की जेसीबी चली। एक घंटे के भीतर 10 दुकानों को तोड़ा गया। निगम की इस कार्रवाई के दौरान किसी प्रकार का विरोध नहीं हुआ। एक दुकानदार ने कोर्ट के आदेश का हवाला देना चाहा, लेकिन निगम अधिकारियों ने इसे अनसुना कर दुकानों को तोड़ने की कार्रवाई जारी रखी।
उपायुक्त गजेंद्र सिंह रलावता और अवैध निर्माण शाखा प्रभारी सहित निगम का दस्ता दोपहर 12 बजे मौके पर पहुंचा। निगम की जेसीबी ने वर्षों से अवैध रूप से बनी दुकानों को तोड़ना प्रारंभ किया। रलावता ने बताया कि राजकुमार लोंगानी, धीरेंद्र कोठारी, सुनील-किशन, जय गोरानी, लीला राम, जावन दास, जयकिशन, मुरली मनोहर और शब्बीर की दुकानों को तोड़ा। कार्रवाई के दौरान पुष्कर रोड पर कुछ देर के लिए यातायात बाधित हुआ। मौके पर मौजूद पुलिस कर्मियों ने वाहनों को रुकने नहीं दिया। उन्होंने बताया कि विधिक प्रक्रिया अपनाते हुए निगम स्तर पर कार्रवाई की गई है। दुकानों को तोड़ने के बाद तिराहा चौड़ा हो गया। नागफणी से पुष्कर रोड आने वाहनों के लिए स्लीप लेन बनाई जाएगी। इस व्यवस्था से तिराहे पर लगने वाले जाम से छुटकारा मिलेगा।
जेसीबी की मदद से अवैध दुकानों को ध्वस्त करता नगर निगम का दस्ता।
निगम की संपत्ति, मालिक बन कई लाेग लेते रहे किराया
दुकानदारोंने बताया कि उक्त संपत्ति के कई मालिक बने, समय पर किराया लेते रहे। तीन हजार से पांच हजार रुपया हर माह वसूलते रहे। निगम से जब नोटिस मिलने शुरू हुए तो मालिक बने लोगों से संपर्क किया गया। किराया लेने तो आते रहे, जब उनसे जमीन संबंधी कागजात मांगे तो कुछ नहीं मिला।
मेयर धर्मेंद्र गहलोत ने बताया कि लवकुश गार्डन से फॉयसागर पुलिस चौकी तक पुष्कर रोड को चौड़ा किया जाना प्रस्तावित है। पूर्व में निगम स्तर पर क्षेत्र का सर्वे कराया गया था। निगम की भूमि पर अवैध रूप से बनी दुकानों को चिह्नित किया, इसके बाद कानूनन नोटिस जारी किए गए। सुनवाई का मौका भी दिया गया। जिन लोगों ने दुकानों का निर्माण कर रखा है, उनसे संपत्ति संबंधी दस्तावेजों के साथ सुनवाई की गई थी। जिन लोगों के पास दस्तावेज नहीं थे, उनके विरुद्ध कार्रवाई की जा रही है।
निगम की कार्रवाई
hin_Deva hin_Deva hin_Deva hin_Deva hin_Deva hin_Deva hin_Deva hin_Deva